### | | | | --- | --- | | | | | --- | | **Byråd** 27. november 2018 Sagsnr. 710-2018-16186 Dok.nr. 710-2018-432127 Benny Bruun | | 197.                Forslag til lokalplan nr. 386 Udvidelse af Den jyske Haandværkerskole i Hadsten - Åbent

###

|  |  |
| --- | --- |
| Tidl. politisk behandling | PU, 04.09.2018, pkt. 37 |
| Forventet sagsgang | PU, ØK, BY høring PU, ØK, BY |
| Lovgrundlag | Planloven |

###

**SAGENS INDHOLD**

Byrådet skal i denne sag tage stilling til et forslag til
”Lokalplan nr. 386 Udvidelse af Den jydske Haandværkerskole i Hadsten og Tillæg
nr. 6 til Kommuneplan 2017-29”.

Lokalplanområdet ligger nord for og i forlængelse af Den jydske
Haandværkerskoles bygningskompleks og indeholder forskellige håndværkserhverv,
en tankstation og værksted samt fem boliger. Lokalplanområdet afgrænses af
Industrivej og Den jydske Haandværkerskole mod syd. Mod øst afgrænses
lokalplanområdet af [adresse] og mod nord af [adresse]. [adresse]
afgrænser lokalplanområdet mod vest.

Af
planstrategien ”Fremtidens Favrskov 2030” fremgår det, at Byrådet ønsker at
sikre udviklingsmuligheder for to af kommunens velfungerende
uddannelsesinstitutioner, [adresse] og Den jydske Haandværkerskole.
Med baggrund heri foreslås erhvervsområdet nord for Den jydske Haandværkerskole
inddraget i Campus-området i takt med, at områdets erhvervsvirksomheder
ophører.

En
helhedsplan for Campus-området skal vurdere de fremtidige muligheder for at
udvide Campus-området. Helhedsplanen indgår som en del af lokalplanens
redegørelse.

Den jydske
Haandværkerskole har på tidspunktet for lokalplanens udarbejdelse erhvervet tre
boligejendomme og en erhvervsejendom i lokalplanområdet. På to af ejendommene
ønsker skolen at opføre en skolehjemsbygning i 2-3 etager. Skolen har senest
opført en lignende skolehjemsbygning i den sydvestlige del af skolens område.

Lokalplanområdet udgør et areal på ca. 1,5 ha og er ved
lokalplanens udarbejdelse privatejet og ligger i byzone.

Lokalplanen udarbejdes for at give Den jydske
Haandværkerskole mulighed for på sigt at udvide med flere undervisnings-,
værksteds- og skolehjemsbygninger. Lokalplanens formål er således at sikre Den
jydske Haandværkerskole udvidelsesmuligheder nord for Industrivej.

Lokalplanen giver mulighed for at
anvende området til undervisning, værksteder, administration, skolehjem og
lignende funktioner samt interne veje, parkering og opholdsarealer. Lokalplanen
giver endvidere mulighed for, at Industrivej på sigt kan lukkes helt eller
delvist for, at lokalplanområdet kan indrettes i sammenhæng med Den jydske
Haandværkerskoles eksisterende bygningskompleks syd for Industrivej.

Med forslag til kommuneplantillæg nr.
6 vil lokalplanområdet fortsat ligge i et rammeområde til blandet bolig og
erhverv. Rammen udvides, så der også gives mulighed for
uddannelsesinstitutioner samt servicefunktioner med regional betydning som
gymnasium, teknisk skole, handelsskole. Desuden kan der indenfor en nærmere
defineret del af området udlægges areal til kollegium og hotelvirksomhed, og
der kan etableres erhverv i miljøklasse 1. Det maksimale etageantal øges fra to
til tre, og bygningshøjden øges fra 8,5 til 12 meter. Bebyggelsesprocenten øges
fra 50 til 65.

**VURDERING**

Lokalplanen indledes med en helhedsplan, der beskriver
Campus-området og de udbygningsmuligheder, der er. Lokalplanen indeholder også
en overordnet strukturplan for disponering af lokalplanområdet i sammenhæng med
Den jydske Haandværkerskoles eksisterende bygningskompleks.

Den jydske Haandværkerskole har på tidspunktet for
lokalplanens udarbejdelse ikke en samlet plan for de forventede udvidelser.
Lokalplanen giver vide rammer og fastlægger ikke nøjagtigt, hvordan området
skal indrettes, da der kan opstå nye idéer og behov over tid.

Teknik og Kultur har i
forbindelse med udarbejdelse af lokalplanen undersøgt muligheden for at bygge i
op til fire etager. Teknik og Kultur vurderer, at nyt byggeri i tre etager vil
kunne indpasses i området, hvor der i dag primært er opført byggeri i en eller
to etager. Ved indpasning af nyt byggeri i tre etager skal der især lægges vægt
på at skabe en harmonisk overgang til det eksisterende lavere byggeri i og uden
for lokalplanområdet.

Moesgaard Museum har foretaget arkivalsk kontrol af ovennævnte
område, jf Museumslovens § 27. Moesgaard Museum anser det ikke for nødvendigt
at foretage arkæologiske undersøgelser forud for anlægsarbejder.

Teknik og Kultur har foretaget en screening af
lokalplanforslaget efter ”Lov om miljøvurdering af planer og programmer”. Det
vurderes, at de miljømæssige konsekvenser som følge af lokalplanens
gennemførelse ikke vil være af en sådan karakter, at udarbejdelse af en
egentlig miljøvurdering er nødvendig.

**ØKONOMI**

Lokalplanen har ingen direkte økonomiske konsekvenser for
Favrskov Kommune.

**INDDRAGELSE**

Borgerinddragelse og kommunikation om lokalplanforslaget
sker efter reglerne i planloven. Det er et selvstændigt mål med planloven, at
offentligheden i videst muligt omfang inddrages i planlægningsarbejdet.

Lokalplanforslaget skal efter godkendelse offentliggøres ved
annoncering på kommunens hjemmeside med en indsigelsesfrist, som Teknik og
Kultur anbefaler fastlagt til otte uger.

**INDSTILLING**

Direktøren for Teknik og Kultur indstiller til Byrådet:

1.   At forslag til ”Lokalplan nr. 386 – Udvidelse af Den
jydske Haandværkerskole i Hadsten og tillæg nr. 6 til Kommuneplan 2017-29” godkendes
og fremlægges i offentlig høring i otte uger.

**BESLUTNING**

***Planudvalget, 6. november 2018:***

Fraværende:ingen

Indstilles godkendt, med den tilføjelse, at der i lokalplanens
delområde 1 kan bygges i op til 4 etager.

***Økonomiudvalget, 20. november 2018:***

Fraværende:Bitten Krogh

Indstilles godkendt.

**Bilag**

|  |  |
| --- | --- |
| Forslag til lokalplan nr. 386 Udvidelse af Den jydske Haandværkerskole i [adresse] 710-2018-410461 |